32003R2338
L 346/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2338/2003 НА КОМИСИЯТА
от 30 декември 2003 година
за изменение на Регламент (ЕО) № 883/2001 за определяне на подробни правила за прилагане на Регламент (ЕО) № 1493/1999 на Съвета по отношение на търговията с продукти от лозаро-винарския сектор с трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално член 68, параграф 3 от него,
като има предвид следното:
(1)
Регламент (ЕО) № 883/2001 на Комисията (2) съдържа някои дерогации, свързани с издаването на лицензии, позволяващи на Австралия и Съединените американски щати да ползват опростения режим за издаване на лицензии, изтичащ на 31 декември 2003 г.
(2)
Тъй като двустранните преговори, които се провеждат с тези две страни, няма да приключат до края на годината и за да се избегнат нарушения на търговията, е необходимо срокът на дерогацията да бъде продължен за ограничен период, в зависимост от напредъка на преговорите.
(3)
Необходимо е също така да се актуализира Регламент (ЕО) № 883/2001 заради прилагането от 1 август 2003 г. на Регламент (ЕО) № 753/2002 на Комисията от 29 април 2002 г. за определяне на някои правила за прилагане на Регламент (ЕО) № 1493/1999 на Съвета по отношение на описанието, обозначаването, представянето и защитата на някои лозаро-винарски продукти (3).
(4)
Регламент (ЕО) № 883/2001 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 883/2001 се изменя, както следва:
1.
В член 27 параграф 2 се заменя със следното:
„2. Член 24, параграф 2 и член 26 се прилагат до 31 декември 2005 г.“
2.
В приложение VIII.Б точка 3 се заменя със следния текст:
„3. Описанието на продукта в клетка 6 от формуляра VI 1 и в клетка 5 от извлечението VI 2 се извършва съгласно член 10 от Регламент (ЕО) № 753/2002.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 декември 2003 година.